দক্ষিণ কোরিয়া
দক্ষিণ কোরিয়া উত্তর-পূর্ব এশিয়ার একটি দেশ যা কোরীয় উপদ্বীপের দক্ষিণ অংশটি নিয়ে গঠিত। এর সরকারি নাম কোরীয় প্রজাতন্ত্র ( "দাএ-হান্-মিন্-‌গুক্‌")। দক্ষিণ কোরিয়ার উত্তরে উত্তর কোরিয়া, পূর্বে জাপান সাগর, দক্ষিণে ও দক্ষিণ-পূর্বে কোরিয়া প্রণালী, যা জাপান থেকে দেশটিকে পৃথক করেছে, এবং পশ্চিমে পীত সাগর। সিউল হচ্ছে দক্ষিণ কোরিয়ার বৃহত্তম শহর ও রাজধানী।
নীল বাড়ি
৯১৮-১৩৯২ সনের হানইয়াং (বর্তমান সউল) অঞ্চলের রাজকীয় বাসভবনের জমিতে বর্তমান রাষ্ট্রপতির বাসভবন নীল বাড়ি বা ছং ওয়া দে নির্মিত। কোরিয়ার রাজা সুকজং (১০৯৫-১১০৫) ১১০৪ সনে এখানে রাজকীয় ভিলা নির্মাণ করেন। গোরইয়োর প্রধান রাজধানী ছিল কেসোং। কোরিয়ার পশ্চিমের রাজধানী পিয়ংইয়াং এবং পূর্বের রাজধানী গিয়ংজু এখান থেকেই নিয়ন্ত্রিত হতো।